SKRIFTLIG FORESPØRGSEL E-3089/01

af Erik Meijer (GUE/NGL) til Kommissionen

(13. november 2001)

Om: Retfærdighed i forbindelse med bekæmpelse af HIV/aids og tropesygdomme og bekæmpelse af miltbrand ved ligelig adgang til lægemidler for alle

1. Er Kommissionen bekendt med en artikel i den nederlandske avis Trouw af 20. oktober 2001 med overskriften Miltbrand tvinger USA til at krænke patentering, hvori det meddeles, at der både i USA og Canada er rejst krav om at tilsidesætte firmaet Bayers patentering af lægemidlet ciproflaxin, som kan bruges til bekæmpelse af miltbrand?

2. Kan Kommissionen bekræfte, at hensigten med den i punkt 1 omtalte politiske kursændring er, at der konkret gives tilladelse til produktion af et lægemiddel identisk med ciproflaxin ved firmaet Ranbaxy i India eller ved en virksomhed i Canada, hvor regeringen efter forlydender har bestilt 900 000 af disse piller i en billigere udgave?

3. Deler Kommissionen den opfattelse, at det er en positiv udvikling, at den amerikanske og canadiske befolknings sundhedsinteresser går forud for lægemiddelindustriens økonomiske interesser og at TRIPS-aftalen, der beskytter lægemiddelindustriens intellektuelle ophavsret, i den sammenhæng kan tilsidesættes på grund af en national nødstilstand, hvilket der ifølge den amerikanske og den canadiske regering er tale om?

4. Deler Kommissionen den opfattelse, at denne berettigede tilsidesættelse af patentrettighederne vil kunne virke kynisk, med mindre udviklingslandene samtidig og uden forbehold på grundlag af den varige nødstilstand, som hersker i de forskellige lande som følge af både HIV/aids-epidemien og den gammelkendte udbredelse af livstruende tropesygdomme, får tilladelse til at tilsidesætte patenteringsbestemmelserne i TRIPS-aftalen med henblik på snarest muligt at kunne stille lægemidler til rådighed for deres befolkninger til en rimelig pris.

5. Vil Kommissionen i forlængelse af Europa-Parlamentets vedtagelse den 4. oktober 2001 af Khanbhai-betænkningen om bekæmpelse af fattigdom give sine repræsentanter til den forestående fjerde WTO-ministerkonference i Qatar mandat til udtrykkeligt at støtte befolkningerne i udviklingslandene og deres ret til sundhed og sundhedspleje og adgang til lægemidler?

Svar afgivet på Kommissionens vegne af Pascal Lamy

(7. januar 2002)

Kommissionen har kendskab til den drøftelse, der har fundet sted mellem De Forenede Stater og Canada og patenthaveren Bayer vedrørende salget af Ciproflaxin. Så vidt Kommissionen kan forstå, er spørgsmålet i begge tilfælde blevet afgjort mellem patenthaveren og de respektive købere, uden at patentrettighederne er blevet tilsidesat, men Kommissionen kender intet til, at lignende lægemidler skulle være købt fra lægemiddelproducenter i Indien eller andre lande.

Efter hvad Kommissionen har kendskab til, er der ikke sket noget brud på den intellektuelle ejendomsret i sagen om miltbrand, og hverken De Forenede Stater eller Canada har udstedt tvangslicenser.

Kommissionen henviser til, at aftalen om handelsrelaterede intellektuelle ejendomsrettigheder (TRIPS-aftalen) indeholder bestemmelser, som gør det muligt at udstede tvangslicenser. Som bekræftet i erklæringen om TRIPS-aftalen og folkesundhed, der blev vedtaget på Verdenshandelsorganisationens (WTO) fjerde ministerkonference i Doha, har hvert medlem ret til at udstede tvangslicenser og frihed til at bestemme, hvorfor sådanne licenser udstedes. Hvert medlem har ligeledes ret til at bestemme, hvad der skal forstås ved en national nødstilstand eller andre ekstreme nødsituationer. Det sidste er vigtigt, da medlemmerne har tilladelse til at udstede tvangslicenser ved en hurtig procedure, når de er stillet over for en national nødstilstand eller ekstrem nødsituation.

Den ovennævnte erklæring om TRIPS-aftalen og folkesundhed, der er i overensstemmelse med det standpunkt, som blev vedtaget af Fællesskabet inden konferencen, udgør et betydeligt skridt fremad i debatten om adgang til lægemidler. Den bringer klarhed over forholdet mellem TRIPS-aftalen og WTO-medlemmers ret til at vedtage foranstaltninger for folkesundheden. Den afspejler endvidere den enighed, der er opnået med hensyn til definitionen af fleksibilitet, der indgår i flere relevante TRIPS-bestemmelser.